ปิดช่องส่งยาทางไปรษณีย์ เจอโทษหนักปิดกิจการ
สถิติจับกุมยาเสพติดทางไปรษณีย์เป็นตัวเลขที่เพิ่มสูงขึ้นทุกปี ตัวเลขยาเสพติดที่ใช้ธุรกิจขนส่งหลบเลี่ยงเจ้าหน้าที่ตรวจสอบ ปี 2560 จับกุมผู้ต้องหา 4 ราย ปี 2561 จับผู้ต้องหาเพิ่ม 29 ราย ปี 2562 จับกุมสูงขึ้นเป็น 141 ราย เป็นสถานการณ์น่าห่วงผู้ค้ายาเสพติดที่ปัจจุบันหันมาใช้ช่องทางไปรษณีย์พัสดุกระจายยาเสพติดเข้าสู่ชุมชน,นายทุนใหญ่ที่อยู่หลังฉากรู้ว่า ระบบขนส่งไทย แทบไม่ได้ตรวจผู้ส่งคนรับของ บริษัทขนส่งเอกชนอ้างของถูกส่งมามากในแต่ละวันไม่กล้าแกะเปิดพัสดุตรวจสอบ กลัวว่าจะถูกผู้ใช้บริการฟ้องร้องและส่งไม่ทันเวลา,ผู้ประกอบการธุรกิจขนส่งเอกชนอ้างว่าไม่มีเครื่องเอกซเรย์สารเสพติดหรือสิ่งผิดกฎหมาย,เป็นช่องว่างให้แก๊งค้ายาเสพติดใช้ขนส่งลำเลียงยาเสพติดเข้ามาในชุมชนเมืองได้ง่ายขึ้น และเคยเป็นเรื่องกระทบกับผู้บริสุทธิ์ถูกกลั่นแกล้งอ้างชื่อส่งของมาให้ทั้งที่ไม่ได้สั่งซื้อ กรณี พ.ต.ท.พิเชษฐ เสาแบน หรือสารวัตรแย้ สารวัตรตำรวจท่องเที่ยวเชียงใหม่ คดีอยู่ระหว่างสอบสวนของตำรวจ ยังไม่รู้ว่าคดีจะออกมาอย่างไร,พล.อ.ประยุทธ์ จันทร์โอชา นายกรัฐมนตรี และ พล.อ.ประวิตร วงษ์สุวรรณ รองนายกรัฐมนตรี ยกปัญหายาเสพติดเป็นวาระสำคัญเร่งด่วนให้ทุกหน่วยงานแก้ไข สกัดกั้นการลำเลียงขนส่งทุกรูปแบบ สั่งให้ พล.ต.อ.จักรทิพย์ ชัยจินดา ผบ.ตร. หาแนวทางแก้ไข,ผบ.ตร. ให้ พล.ต.อ.เฉลิมเกียรติ ศรีวรขาน รอง ผบ.ตร. ในฐานะ ผอ.ศอ.ปส.ตร. เป็นผู้ขับเคลื่อนหลัก ป้องปรามไม่ให้มีการกระทำความผิดเกิดขึ้นซ้ำอีก พล.ต.อ.เฉลิมเกียรติ ประชุมหน่วยงานที่เกี่ยวข้อง กำหนดมาตรการป้องกันการลักลอบส่งยาเสพติดทางไปรษณีย์และพัสดุภัณฑ์ โดยมี พล.ต.ท.ดำรงศักดิ์ กิตติประภัสร์ ผู้ช่วย ผบ.ตร. พล.ต.ท.ชินภัทร สารสิน ผบช.ปส. พล.ต.ต.พรชัย เจริญวงศ์ รอง ผบช.ปส. เจ้าหน้าที่ฝ่ายทหาร เจ้าหน้าที่ ป.ป.ส. กรมศุลกากร บริษัท ไปรษณีย์ไทย จำกัด กรมการขนส่งทางบก กรมพัฒนาธุรกิจการค้า การท่าอากาศยานไทย จำกัด ผู้แทนผู้ประกอบการรับ-ส่งสินค้า และพัสดุภัณฑ์ภาคเอกชน เข้าร่วม,ที่ประชุมพบปัญหาสำคัญที่ยังเป็นช่องว่างให้คนร้ายขนส่งยาเสพติด มีบริษัทขนส่งของเอกชนบางแห่งอ้างว่ามีมาตรการรัดกุมไม่รับส่งของหากผู้ส่งไม่มีบัตรประชาชนใช้แสดงตัว แต่ไม่มีเครื่องเอกซเรย์สิ่งของเนื่องจากมีมูลค่าสูง และปัญหาทางข้อกฎหมาย บริษัทเอกชนไม่มีสิทธิ์แกะสิ่งของตรวจสอบ หากพบพิรุธต้องริบไว้ก่อน แล้วประสานตำรวจมาตรวจสอบอย่างละเอียด,อ้างว่ามีพัสดุที่ต้องส่งจำนวนมาก หากแกะตรวจและปิดผนึกทั้งหมดส่งไม่ทัน ส่วนไปรษณีย์ไทยมีมาตรการตรวจคัดกรองสิ่งของตั้งแต่ต้นทาง ตรวจพิรุธจากใบหน้าผู้ถือบัตรประชาชน มีกล้องวงจรปิดจับภาพผู้ใช้บริการ ตรวจข้อมูลจ่าหน้าพัสดุ หากพบพิรุธและผู้ส่งปฏิเสธไม่ให้ตรวจสอบจะไม่จัดส่งให้ แต่ไม่ได้ตรวจสิ่งของด้านใน,เป็นโจทย์ใหญ่ของตำรวจ เพราะกฎหมายที่เกี่ยวข้องยังไม่รัดกุม หลายบริษัทยังไม่มีมาตรการตรวจสอบระบบการขนส่งทางไปรษณีย์ที่ชัดเจน และผู้ประกอบการไม่สนใจปัญหานี้,พล.ต.อ.เฉลิมเกียรติกำหนดมาตรการ 4 ข้อเพื่อคุมการขนส่งยาเสพติดทางไปรษณีย์ 1.ให้ผู้ประกอบการเพิ่มความเข้มงวดปฏิบัติตามประกาศสำนักนายกรัฐมนตรีฉบับที่ 5 (พ.ศ.2558) ในการรับส่งสินค้าและพัสดุภัณฑ์จะต้องบันทึกข้อมูลบัตรประจำตัวประชาชนของผู้ส่งและผู้รับ ปรับปรุงแก้ไขแอปพลิเคชันให้มีเงื่อนไขให้ข้อมูลที่เพียงพอ จัดทำศูนย์ข้อมูลกลางเพื่อง่ายในการร้องขอเมื่อมีการตรวจสอบ,2.ให้จัดตำรวจแต่ละท้องที่ประสานงานกับผู้ประกอบการ สำรวจสถานประกอบการที่รับส่งไปรษณียภัณฑ์ในทุกเขตพื้นที่เพื่อคอยให้คำแนะนำฝึกอบรมดำเนินการให้เป็นไปตามกฎหมาย 3.หากตรวจสอบพบว่าผู้ประกอบการรายใดที่ไม่มีมาตรการที่รัดกุม เพิกเฉย หรือปล่อยปละละเลยให้มีการลักลอบขนส่งยาเสพติด คาดโทษสถานประกอบการ ซึ่งอาจถูกสั่งปิดชั่วคราวหรือสั่งพักใช้ใบอนุญาต รวมโทษปรับ 10,000 บาทถึง 50,000 บาท,4.การที่ผู้ประกอบการไม่ปฏิบัติตามกฎหมายที่ให้ปฏิบัติไว้และมีการส่งยาเสพติดผ่านทางผู้ประกอบการรายเดิมซ้ำๆ ในการสืบสวนขยายผลพบว่าส่อพฤติกรรมช่วยเหลือสนับสนุนฯจะดำเนินคดีตาม พ.ร.บ.มาตรการปราบปรามผู้กระทำความผิดเกี่ยวกับยาเสพติด พ.ศ.2534 รวมถึงยึดหรืออายัดทรัพย์สินไว้เพื่อตรวจสอบ,เป็นมาตรการเด็ดขาดที่ พล.ต.อ.เฉลิมเกียรตินำมาใช้เพื่อสกัดกั้นช่องทางขนส่งยาเสพติดของผู้ประกอบการธุรกิจขนส่งที่ไม่คำนึงถึงผลกระทบต่อสังคม ล่าสุด พล.ต.อ.เฉลิมเกียรติ พล.ต.ท.มนตรี สัมบุณณานนท์ ผบช.ภ.5 นายวิชัย ไชยมงคล รองเลขาธิการ ป.ป.ส. ได้ลงพื้นที่ขยายผลจับกุมยาเสพติดที่ไปรษณีย์ สาขามหาวิทยาลัยราชภัฏเชียงใหม่ จับกุมนายศิริชัย ศิริเวช พร้อมยาบ้า 110,000 เม็ด ยาไอซ์น้ำหนักรวม 77.90 กรัม ยาอี 49 เม็ด ใช้วิธีการส่งทางไปรษณีย์ ได้ส่งในวันที่ 13-15 ก.ค.และติดตามจับกุมผู้รับยาเสพติดได้อีก 9 คดี,พล.ต.ท.ดำรงศักดิ์ กิตติประภัสร์ ผู้ช่วย ผบ.ตร. กล่าวกับ ทีมข่าวอาชญากรรม ว่า ในปัจจุบันมีการใช้บริการส่งพัสดุมากขึ้นตลอดเวลา โดยเฉพาะการจัดส่งสินค้าที่มีการว่าจ้างผ่านทางออนไลน์ระหว่างผู้ส่งและพนักงานส่งโดยตรงซึ่งตามตัวได้ยาก หลังจากนี้ต้องทำงานให้รัดกุมมากขึ้น และเป็นมาตรฐานเดียวกันทั้งหมด โดยเฉพาะการบันทึกข้อมูลและภาพวงจรปิดให้มีระยะเวลา 180 วัน เพื่อให้ขยายผลถึงตัวผู้ส่งกรณีกระทำผิด ผู้ประกอบการขนส่งและเจ้าหน้าที่รัฐต้องปรับการทำงานเข้าหากัน เพราะมีอุปสรรคเรื่องพัสดุจำนวนมากทำให้ตรวจสอบไม่ได้ทั้งหมด ต้องนำตำรวจเข้าอบรมให้ความรู้หากตรวจพบสิ่งของต้องสงสัย หากผู้ประกอบการปล่อยปละละเลย หรือมีส่วนร่วมกระทำผิดจะถูกดำเนินคดีตาม พ.ร.บ.มาตรการป้องกันปราบปรามยาเสพติด,พล.ต.อ.เฉลิมเกียรติ ศรีวรขาน รอง ผบ.ตร. ย้ำ เพิ่มเติมว่า ที่ผ่านมาหน่วยงานภาครัฐได้บูรณาการร่วมกับหน่วยงานที่เกี่ยวข้องป้องกันสกัดกั้นจับกุมกลุ่มลูกค้ายาเสพติดทั้งรายย่อยและรายใหญ่มาอย่างต่อเนื่อง จนทำให้ขบวนการค้ายาเสพติดหันมาเปลี่ยนวิธีการลักลอบขนยาเสพติดโดยขนส่งเป็นพัสดุผ่านระบบไปรษณีย์ไทยและบริษัทขนส่งเอกชนเพิ่มมากขึ้น จึงได้เชิญหน่วยงานที่เกี่ยวข้องทั้งภาครัฐและเอกชนร่วมประชุมหารือกำหนดแนวทางการป้องกันการกระทำผิดเกี่ยวกับการลักลอบขนส่งยาเสพติดผ่านทางไปรษณีย์ ปัญหาที่พบแม้บริษัทผู้ประกอบการต่างๆจะมีมาตรการในการตรวจสอบบัตรประชาชนหรือสแกนพัสดุแล้ว แต่ยังมีผู้ประกอบการบางรายกลับอ้างว่าหากเปิดพัสดุของลูกค้าเพื่อตรวจสอบจนทำให้ของเสียหายจะถูกผู้ใช้บริการฟ้องร้อง จึงไม่กล้าเปิด และไม่มีเครื่องเอกซเรย์ตรวจสอบ ได้กำชับวางมาตรการแก้ไขร่วมกันให้ตำรวจแต่ละพื้นที่คอยเป็นตัวกลางประสานงานกับบริษัทต่างๆในการเข้าตรวจสอบข้อมูลอย่างต่อเนื่อง ผู้ประกอบการที่เป็นตัวกลางรับส่งพัสดุจะอ้างไม่รู้เห็นไม่ได้ หากพบว่ามีการทำผิดซ้ำซาก พบว่ามีส่วนสนับสนุนในการทำผิด จะต้องถูกดำเนินคดี ส่วนการแก้ไขระยะยาวจะเป็นการเสนอแก้กฎหมาย กฎกระทรวง ระเบียบ ข้อบังคับที่เกี่ยวข้องให้ทันสมัยและครอบคลุม,ถือเป็นมาตรการแก้ไขปัญหาขนส่ง ยานรก ทางไปรษณีย์ ที่คนไทยอยากเห็นมานาน ผู้ประกอบการธุรกิจขนส่งที่ได้รับผลประโยชน์ปัดความรับผิดชอบไม่ได้เหมือนก่อน ไม่ตรวจคนส่งคนรับไม่ได้ ถ้าไม่คิดร่วมกันแก้ไขที่ต้นเหตุที่ระบบขนส่ง ซึ่งเป็นช่องทางแพร่กระจายยาเสพติด จะต้องถูกสั่งยึดใบอนุญาตหรือปิดกิจการทันที,รัฐบาลปิดช่องขนลำเลียงยาเสพติดไม่ให้ทำได้ง่ายๆเหมือนในอดีตที่ผ่านมา.,ทีมข่าวอาชญากรรม
ถือเป็นมาตรการแก้ไขปัญหาขนส่ง ยานรก ทางไปรษณีย์ ที่คนไทยอยากเห็นมานาน ผู้ประกอบการธุรกิจขนส่งที่ได้รับผลประโยชน์ปัดความรับผิดชอบไม่ได้เหมือนก่อน
ยาเสพติด,ไปรษณีย์,ส่งยาเสพติด,ทางไปรษณีย์,แกะรอยรอบสัปดาห์,ทีมข่าวอาชญากรรม,ปิดกิจการ,ข่าวทั่วไป